28. schôdza NR SR - 8.deň - A. dopoludnia
Dátum: 2021-05-14
Poslanec: Baránik, Alojz (SaS)
Druh vystúpenia: Vystúpenie

109. Ja už som v rozprave vystúpil, ale teraz využijem moje právo (zaznenie gongu) povedať záverečné slovo k tejto veci, a to bez toho, že by bolo možné na moje vystúpenie reagovať, pretože konštatujem, že forma, akou tu prebiehala rozprava, je oporo... oporo... opovrženia hodná. Naozaj si myslím, že toto je vážna téma a že by sme sa mohli o nej rozprávať úplne vecne. To, čo tu prebehlo za útoky na osobu pani ministerky, rozumiem tomu, keď to robia primitívni fašisti a ľudia, ktorí sa dostali na kotlebovskej kandidátke do parlamentu a teraz sa tu hrajú na nejakých pekných. Tomu rozumiem. Ale ostatní? Pani ministerka robí svoju robotu spôsobom, ktorý je považovaný za jeden z najlepších zo všetkých členov vlády. Ak má niekto výhrady proti tomu, že ako robí tak, niečo tak či onak, nech sa páči, samozrejme, si myslím, že každý člen vlády je povinný zniesť kritiku, ale aby, aby sa to znížilo na osobné útoky, to očakávam od fašistov, samozrejme, ale od ostatných nie. Chcem sa vyjadriť k niektorým zásadným klamstvám a zavádzaniam, ktoré tu ohľadom tohto návrhu zákona prichádzali aj od serióznych a slušných kolegovi, nielen od fašistov. Od fašistov to je samozrejmé, pretože ich jediným cieľom je rozložiť koalíciu a rozložiť spoločnosť. (Reakcie z pléna.) To je ich jediným cieľom. (Zaznenie gongu.) Ale u ostatných? Pani kolegyňa Hatráková, tento zákon nijako nerieši mučiace podmienky v, vo vä... pre väzobne stíhaných ľudí. Nijako to nerieši. A ak niekto hovorí niečo o tom, že, že spánková deprivácia je štandardný postup vo väzenstve a v súvislosti s, s v... s väzobne stíhanými obžalovanými, to je proste klamstvo. Pardon! Ak sa taká vec stala, je to trestný čin, je, vy ste povinná podať trestné oznámenie, ak sa o takej veci dozviete, a je potrebné tú vec vyšetriť. Ale nehovoriť, že týmto zákonom vyriešime to, že spánková deprivácia je štandardný postup v našich väzobných väzniciach. To predsa nemôžete takúto vec hovoriť ako seriózna osoba! Ďalej chcem povedať opakovane to, že ja sám osobne uznávam to, že je neprimerané, aby kolúzna väzba tr..., alebo akákoľvek väzba trvala dlhšie, ako je absolútne nevyhnutné. Avšak odvolávať sa na to, že sú porušované základné práva, jednoducho nie je pravda. To je klamstvo! Pretože ústava hovorí, že je možné obmedziť človeka na slobode podľa zákona. Čiže ak niekto postupuje v súlade so zákonom, tak potom postupuje oprávnene, aj ak sa tým porušuje osobná sloboda. Čiže hovoriť tu, že základné práva sú takýmto zákonom porušované, nie je to pravda. Otázka, že či toto je vec urgentná, alebo nie je urgentná, to je politická otázka. Pardon, nech sa na mňa nikto nehnevá. Je samozrejmé, že za tejto situácie, ktorú tu máme, máme tu dvanásť rokov rabovacej vlády SMER-u. Rozkradli a rozložili našu spoločnosť. Je samozrejmé, že tých vecí na opravu je strašné množstvo a do toho prišla pandémia, ktorá naozaj spôsobila strašný rozvrat v našej spoločnosti a treba povedať, že aj v našej koalícii. Čiže je prirodzené, že veci nemali taký spád, ako by si všetci v koalícii želali, a aj tie priority sa museli zmeniť a že sa na takúto vec možnože pozabudlo, že sa mala riešiť skôr, to je možné. (Ruch v sále.) To je otázka nejakej politiky (zaznenie gongu) a politických rozhodnutí. Avšak je treba povedať, že ak tú otázku riešime teraz, popri tých strašných veciach, ktoré sa tu dejú, máme tu tisíce mŕtvych a obrovské množstvo rozvrátených životov, aj tých, čo prežili, kvôli pandémii, ak teraz riešime túto vec za situácie, kedy vieme, že nominanti tých, ktorí sú proponenti tohto návrhu, to znamená, SMER a SME RODINA sú tí, ktorí majú vyťažiť z toho návrhu, politicky to vyzerá divne, ja nehovorím, že to tak je, ale vyzerá to divne. (Reakcie z pléna.) (Veta hovorená súbežne s predsedajúcim.) Čiže ako som sa, ako som sa vyjadril, vyjad... Grendel, Gábor, podpredseda NR SR 110. (Veta hovorená súbežne s rečníkom.) Kolegovia, poprosím vás, aby ste nevykrikovali. Baránik, Alojz, poslanec NR SR 111. No, samozrejme, je mi jasné, že napríklad taká Jankovská, pani Jankovská, keď by začala rozprávať o tom, aké sú pomery v SMER-e, tak darmo tam SMER 1 a SMER 2 krútia hlavami nad tým, čo ja hovorím, možnože by sa to mnohých ľudí mohlo vážne dotknúť. (Reakcie z pléna.) Čiže ja nehovorím, že tento návrh je neoprávnený, to nehovorím. Ja len hovorím, že je politicky spochybniteľný. Pretože môže byť motivovaný nie verejným záujmom, ale partikulárnym záujmom. A pokiaľ ide o odbornosť toho návrhu, naozaj jedná sa o zložitú tému, pretože nie je, nie je to téma, ktorá sa týka, bohužiaľ, len samotnej väzby, ale je to téma, ktorá sa týka toho, aby v trestnom procese bolo možné dosiahnuť spravodlivosť. Je samozrejmé, že SMER a fašisti podporujú stav, kedy sa zločinci môžu naďalej cítiť beztrestnými. To znamená, že nejakým spôsobom najprv ma... majú pokrytú políciu, potom majú pokrytú prokuratúru. Máme tu takého generálneho prokurátora, ktorý oslobodzuje, číta spisy a potom oslobodzuje ľudí, to, ktorého ste si zvolili, a potom tu máme súdy a my potrebujeme, ale niektorí z vás, tak to vyzerá, potrebujeme mať také zákony, aby sa pre tie súdy ľudia buď vôbec nedostali, alebo keď sa tam dostanú, že nebudú usvedčení, pretože orgány činné v trestnom konaní nebudú schopné tú vec riadne vyšetriť a predložiť také dôkazy, ktoré budú na súde postačujúce. Čiže ani z odborného hľadiska, bohužiaľ, toto nie je správny návrh. Bolo by oveľa lepšie, keby ho určite že skôr, ale keby ho riešilo ministerstvo so všetkými súvislosťami, ktoré k tomu patria. A ešte celkom na záver by som, ešte celkom na záver (zaznenie gongu) by som chcel povedať jednu korektúru, že pri tých útokoch na pani ministerku. Pani ministerka nerobila nič iné ako to, že diskutovala o tomto návrhu tu a popierať a upierať jej toto právo, to je jednoducho nesprávne. A tiež je nesprávne hovoriť, že niekto, či už je sudca, prokurátor, poslanec alebo ktokoľvek iný, nemôže diskutovať o verejných rozhodnutiach alebo rozhodnutiach štátnych orgánov, či už sú to súdy, alebo parlament. Proste tu sme v demokratickej spoločnosti a môže sa diskutovať o čomkoľvek, a v parlamente obzvlášť. (Zaznenie gongu.) Ešte by som na záver chcel, na záver chcel povedať, že o tomto, o tomto návrhu sa bude hlasovať v utorok o 11.00 hod.